Pta-gesin het noue ontkoming met rowersFoto: Verskaf. ŉ Gesin van Doornpoort in Pretoria het die afgelope naweek inbrekers in hul huis met sowat 40 sekondes gemis. Ilse Lourens en haar man het Saterdag omstreeks 07:00 hul seuntjie by haar suster gaan aflaai vir die dag. Haar suster bly sowat 300 m van hulle af. Lourens en haar man het die res van die oggend by ŉ spa deurgebring. “Op pad terug om my seuntjie te gaan haal (by my sussie) het ons verby ons huis gery. Ek het spesifiek gekyk dat alles reg lyk by die huis en alles was reg.” Lourens het verduidelik hul seuntjie het aan die slaap geraak by haar suster se huis en dat hulle gewag het tot hy teen omstreeks 12:30 wakker geword het. “Ons wou dadelik ry, maar het eers ŉ rukkie by hulle gesit en gesels.” Volgens Lourens het hulle om die blok gery op pad huis toe en nie daardie dag die kortpad gebruik nie. “Ons het nogal verby die motor gery wat hulle gebruik het.” Hulle het slegs ŉ week vantevore kringtelevisiekameras laat installeer. “Toe ons by die huis kom, het ek gesien die klein hekkie staan oop. My man het dadelik waargeneem dat die agterdeur oopstaan en ons het besef daar is ingebreek. My man is dadelik by die huis in en ek het die paniekknoppie gedruk. Die plaaslike GPF en Kilnerpark Sekuriteit was vinnig op die toneel.” Lourens en haar man het die kringtelevisiebeeldmateriaal nagegaan. “’n Goue Corolla met die registrasienommer BY54YXGP het om 12:36 by die huis verbygery, teruggekom en stilgehou. Die motor het hierna weer weggery en toe weer teruggekom en om 12:45 se kant begin inbreek. Die een verdagte het die breekwerk gedoen en die ander persoon was in die voertuig met ŉ papier. Hy het eers die voordeur se veiligheidshek oopgebreek, maar kon nie die houtdeur oopbreek nie en het toe die agterdeur en veiligheidshek ook oopgebreek. Dit het presies twee minute gevat om in die huis te kom,” verduidelik Lourens. “Hy het sitkamer toe gehardloop en die televisie, ŉ klankversterker en DVD-speler gevat, uitgehardloop en die televisie by die agterdeur gelos, teruggekom en direk na die hoofslaapkamer gehardloop en na my man se bedkassie gegaan. Hy het daar ŉ klein byl en boeie uitgehaal en ook probeer om die kamerastelsel uit te ruk, maar was gelukkig onsuksesvol.” Volgens Lourens het die rowers toe in die voertuig geklim en weggery net om ŉ minuut later weer terug te keer om luidsprekers te steel. Die rowers het ook die afstandbeheerders van die lugverkoeling gevat en dit later weer in die asblik gegooi. “Daar was nog twee bokse met luidsprekers in wat hulle nie gevat het nie. Dis asof hulle presies geweet het wat hulle moet vat en vir niks verder gekyk het nie,” het Lourens gesê. “Hulle het geen ander kamers oopgemaak of enige ander laaie deursoek nie. Elke keer wat ŉ motor verbygery het, het hulle gemaak asof hulle waai om iemand se aandag in die huis te kry. Die manne het presies geweet waar is wat. Hulle het ook heeltyd met handskoene gewerk. Die een persoon moes die kameras opgemerk het toe hy in ons kamer ingekom het, want hy het ingehardloop, is dadelik weer uit, het sy hoed laat sak en weer ingekom. Nie dat dit hulle baie gepla het nie,” het Lourens gesê. “Ons het hulle met 40 sekondes gemis. Hy het wel die klein byl in die huis gelos, maar die boeie gevat. Ek neem aan dis wat hulle wou gebruik as ons miskien sou terugkom en hulle was nog daar,” verduidelik Lourens. Ao. Johan van Dyk, woordvoerder van die polisie, het bevestig ŉ saak van huisbraak en diefstal word ondersoek. “Ons gaan die beeldmateriaal by die klaers kry en dit gebruik om ŉ identikit saam te stel wat dan versprei sal word om te help om die verdagtes te probeer opspoor,” het van Dyk gesê. Lourens het gesê sy is dankbaar hulle het nie by die huis opgedaag terwyl die rowers nog daar was nie. “Ons is maar skrikkerig dat hulle miskien sal terugkom.” Die rowers het onder meer met ŉ televisie, tuisteaterstel, DVD-speler en die boeie gevlug. “Dis nie baie items nie, maar dis duursaam en net die idee dat hulle in jou huis was en weet wat daar aangaan, maak ŉ mens woedend.”